
	Διάλεξη της Ρενάτας Δαλιανούδη

Το δημοτικό τραγούδι κατά την τουρκοκρατία: ιδεολογία – ιστορική

και μουσικολογική προσέγγιση

στο Σπίτι της Κύπρου

Το Σπίτι της Κύπρου και η Εταιρεία Μελέτης Έργου Ιωάννη Καποδίστρια (Ε.Μ.Ε.Ι.Κ)  πραγματοποίησαν, την Πέμπτη 19 Οκτωβρίου 2017, στο Σπίτι της Κύπρου, τη διάλεξη «Το δημοτικό τραγούδι κατά την τουρκοκρατία: ιδεολογία-ιστορική και μουσικολογική προσέγγιση» με ομιλήτρια τη Δρα Εθνομουσικολογίας, Λέκτορα στο Πανεπιστήμιο Ιωαννίνων & Καθηγήτρια-Σύμβουλο στο Ελληνικό Ανοιχτό Πανεπιστήμιο, κ. Ρενάτα Δαλιανούδη, στο πλαίσιο του δεύτερου κύκλου διαλέξεων με τον γενικό τίτλο, «Προς την Επανάσταση και τη συγκρότηση του Ελληνικού Κράτους».

Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους και στη συνέχεια ο Πρόεδρος της Εταιρείας Μελέτης Έργου Ιωάννη Καποδίστρια, νομικός, ιστορικός, κ. Ανδρέας Κούκος παρουσίασε τους συντελεστές και έκανε μια σύντομη αναφορά στο διδακτικό, ερευνητικό και συγγραφικό έργο της κ. Ρενάτας Δαλιανούδη.

Στο πλαίσιο της διάλεξής της η κ. Δαλιανούδη μελέτησε το δημοτικό τραγούδι που υπήρξε από τους κύριους παράγοντες διατήρησης, διάδοσης και διάσωσης της ελληνικής ταυτότητας κατά τη διάρκεια της Οθωμανοκρατίας, ενώ επηρέασε και τη μουσική έκφραση των Μουσουλμάνων του Μοριά, της Ρούμελης και της Εύβοιας. Η ποικιλία του σε μορφολογικά και μετρικά σχήματα, σε θεματολογία, σε ρυθμολογία, σε χορούς και μουσικά όργανα μαρτυρά τη μακραίωνη επεξεργασία του και τη λαϊκή σοφία των παραδοσιακών φορέων του στις κατά τόπους αγροτικές, προβιομηχανικές κοινότητες σε όλες τις γεω-πολιτισμικές περιοχές της Ελλάδας. Πέρα από πολιτισμική έκφραση του λαού, το δημοτικό τραγούδι και κυρίως το κλέφτικο αποτέλεσε το τεκμήριο «καθαρότητας» στο ιδεολόγημα της Λαογραφίας, προκειμένου ν’ αποδειχθεί η –αμφισβητούμενη από τον Γερμανό Ιστορικό Φαλμεράιερ– πολιτισμική συνέχεια του ελληνικού πολιτισμού. Ολοκληρώνοντας η ομιλήτρια υπογράμμισε ότι «το δημοτικό τραγούδι γενικά και το κλέφτικο ειδικότερα πέρα από τη λειτουργικότητά του και την ικανοποίηση των υλικών, πνευματικών και συναισθηματικών αγαθών των μελών της κοινωνίας που το παρήγαγε, αποτέλεσε μια από τις βασικές συνιστώσες διατήρησης της πολιτισμικής μας ταυτότητας σε επίπεδο γλώσσας, μουσικής, χορού, ηθών και εθίμων».
Σύντομη παρέμβαση έκανε ο νομικός, ερευνητής, δρ Κοινωνιολογίας, κ. Ανδρέας Σταθακόπουλος ο οποίος μίλησε για τη συμβολή των Ρωμιών κυρίως στον μουσικό πολιτισμό κατά τη διάρκεια της Οθωμανοκρατίας και έδωσε ενδιαφέρουσες πληροφορίες για τα μουσικά όργανα, το ρεπερτόριο και την επίδραση του δημοτικού τραγουδιού στο οθωμανικό τραγούδι. Στη συνέχεια ερμήνευσε φαναριώτικα και κλέφτικα τραγούδια με παραδοσιακό παίξιμο στον «ταμπουρά». Ο ταμπουράς που χρησιμοποίησε ο κ. Σταθακόπουλος ήταν πιστό αντίγραφο του ταμπουρά του Μακρυγιάννη που βρίσκεται στο μουσείο της Παλαιάς Βουλής.
Μετά την ολοκλήρωση της διάλεξης ακολούθησαν ερωτήσεις και ανοικτή συζήτηση με τη συμμετοχή του ακροατηρίου. Τη συζήτηση συντόνισε ο κ. Ανδρέας Κούκος.

